সৌদি আরবের মহিলারা এখনও পিছিয়ে রয়েছেন অনেক দিকেই। সে দেশের আজব নিয়মকানুন ও আইনি জটিলতায় বহু ক্ষেত্রেই মেয়েদের হাত-পা এখনও বাঁধা। পান থেকে চুন খসলেই তাঁদের জবাব দিতে হয় পরিবারের পুরুষ সদস্যের কাছে।
এ অবস্থায়, নিজের মেয়ের বিয়ে দিতে গিয়ে বিপাকে পড়লেন এক ব্যক্তি। বিয়ের আসরে এমন এক কথা বলে বসলেন তিনি, যার জেরে বিয়েই গেল ভেঙে।
এক সর্বভারতীয় সংবাদমাধ্যমে প্রকাশিত খবর থেকে জানা গিয়েছে, বিয়ের আসরে কনের বাবা বলেন, বিয়ের পর তাঁর মেয়ে কোথাও গেলে নিজেই গাড়ি চালাবেন। এতেই রাজি হননি বর। বিয়ে ভেঙে দেন তিনি।
প্রকাশিত খবর অনুযায়ী, সম্বন্ধ দেখার সময়ে কনের বাবার দুটি শর্তে সায় দিয়েছিলেন বর। শর্ত দুটি হল, বর কনেকে ৪০ হাজার রিয়াল পণ দেবেন। দ্বিতীয় শর্ত হল, বিয়ের পরেও কনে চাকরি করবেন।

এই বিষয়ে অন্যান্য খবর

নাবালিকা স্ত্রীর সঙ্গে শারীরিক সম্পর্ক করলেই বিপদ। ঐতিহাসিক রায় সু্প্রিম কোর্টের
বিয়ের পর সম্পর্ক টিকিয়ে রাখতে কোন পাঁচটি ভুল করতে নেই, জানাল গবেষণা


কিন্তু পাত্রপক্ষ জানায়, গাড়ি চালানোর কথাটি বিয়ের আসরে ভাঙেন কনের বাবা। এই কথাটি আগে বলেননি তিনি।
প্রসঙ্গত, সৌদি আরবে এখনও মহিলাদের গাড়ি চালানোর অনুমতি নেই। ইসলামিক আইন বা সৌদির ট্র্যাফিক আইনে এমন কিছু বলা না থাকলেও এই নিয়মই কঠোর ভাবে মানা হয় সে দেশে। এমনকী, মহিলাদের ড্রাইভিং লাইসেন্সও দেওয়া হয় না। তবে ২০১৮-র ২৪ জুন থেকে এই নিষেধাজ্ঞা উঠে যাওয়ার কথা। কনের বাবা বলেছিলেন, নিষেধাজ্ঞা ওঠার পরেই তাঁর মেয়ে গাড়ি চালাবেন। কিন্তু তাতেও রাজি হননি বর।